पाएं अपने शहर की ताज़ा ख़बरें और फ्री ई-पेपरडाउनलोड करें
आज एक बार फिर सोना 47 हजार के पार निकल गया है। गुरुवार को सोना 343 रुपए महंगा होकर 47,110 रुपए प्रति 10 ग्राम पर पहुंच गया है। इंडियन बुलियन एंड ज्वैलर्स एसोसिएशन की वेबसाइट के अनुसार आज चांदी 530 रुपए महंगी होकर 69,560 रुपए प्रति किलोग्राम पर पहुंच गई है। वहीं MCX की बात करें तो सोना यहां दोपहर करीब 3:30 बजे 47,169 रुपए पर ट्रेड कर रहा है। आने वाले महीनों में सोना- चांदी और ऊपर तक जा सकते हैं।
60 हजार तक जा सकता है सोना
केडिया कमोडिटी के डायरेक्टर अजय केडिया कहते हैं कि देश में कोरोना लगातार बढ़ रहा है। इससे भी लोगों में कोरोना के प्रति फिर से डर का माहौल है। इसके अलावा देश में महंगाई भी बढ़ने लगी है। इससे भी सोने के दाम आने वाले दिनों में बढ़ेंगे। अगर ऐसा ही माहौल रहा तो आने वाले 5 से 6 महीनों यानी दिवाली तक सोना 60 हजार रुपए पर पहुंच सकता है।
अंतरराष्ट्रीय बाजार में भी सोना 1,793 डॉलर प्रति औंस के ऊपर आया
अंतरराष्ट्रीय बाजार में भी सोने के दाम तेजी से बढ़ने लगे हैं। सोने की कीमत 1,793 अमेरिकी डॉलर प्रति औंस पर है। आने वाले समय में इसके 1,850 डॉलर तक पहुंच सकता है। यह एक समय 1,720 डॉलर प्रति औंस के स्तर से नीचे आ गया था।
अप्रैल में सोना 2600 और चांदी 4900 रुपए से ज्यादा महंगी हुई
अप्रैल महीने में ही सोना 2,601 महंगा होकर 46,791 पर पहुंच गया है। 31 मार्च को ये 44,190 रुपए पर था। वहीं अप्रैल में चांदी भी 4,938 रुपए महंगी हुई है। 31 मार्च को अब बाजार बंद हुआ था तब चांदी 62,862 रुपए प्रति किलोग्राम पर थी जो अब 67,800 रुपए पर पहुंच गई है। देश में कोरोना के बढ़ते प्रकोप को देखते हुए एक्सपर्ट को सोने में आगे और तेजी आने की उम्मीद है।
मार्च की शुरुआत में सोना 43,900 पर आ गया था
5 मार्च को सोना 43,887 रुपए प्रति 10 ग्राम पर आ गया था। जानकारों के मुताबिक शादी का सीजन करीब आने से डिमांड बढ़ने लगी है। इससे पहले कोरोना की पहली लहर में सोना 56,200 तक पहुंच गया था। लेकिन वैक्सीन आने के दाम इसकी कीमत कम होने लगी थी। लेकिन अब फिर एक बार सोने के दाम बढ़ने लगे हैं।
महंगाई बढ़ने पर सोना होता है महंगा
जब महंगाई बढ़ती है तो करेंसी की कीमत कम हो जाती है। उस समय लोग रुपए को सोने के रूप में रखते हैं। इस तरह महंगाई के लंबे समय तक ज्यादा रहने पर सोने का इस्तेमाल इसके असर को कम करने के लिए किया जाता है। RBI के अनुसार देश में कोरोना की दूसरी लहर यदि बेकाबू होती है तो आवाजाही पर लंबे समय प्रतिबंध लागू रहेंगे। इससे सप्लाई चेन प्रभावित होगी। ऐसा होने पर महंगाई बढ़ सकती है। ऐसे में ये भी सोने के दाम बढ़ने की ओर इशारा करते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn